РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/171-22

24. новембар 2022. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 24. НОВЕМБРА 2022. ГОДИНЕ

Седница је почела у 12.00 часова.

Седницом је председавао Угљеша Марковић, председник Одбора.

Седници су присуствовали чланови Одбора: Војислав Вујић, Томислав Јанковић, Драган Јовановић, Марија Јовановић. Јасмина Каранац, Роберт Козма, Мирослав Кондић, Марина Липовац Танасковић, Предраг Марсенић, Никола Нешић, Ивана Николић, Ивана Србуловић, Ђорђе Тодоровић и Бојан Торбица.

Седници Одбора је присуствовао заменик члана Одбора проф. др Андреја Савић (заменик Драгована Милинковића).

Седници није присуствовала члан Одбора Татјана Пашић, нити њен заменик.

Седници су присуствовали из Регулаторне агенције за електронске комуникације и поштанске услуге: Петар Стијовић, заменик председника Управног одбора, др Владимир Крстић, члан Управног одбора, Драган Пејовић, директор, др Драгољуб Стефановић, технички директор, Зорана Вујовић, директор Сектора за правне послове,Олга Петровић, директор Сектора за анализу тржишта и економске послове, и Душко Коџић, директор Сектора за информациону безбедност и технологије.

Одбор је, једногласно, у складу са предлогом председника Одбора усвојио следећи

Д н е в н и р е д :

1. Разматрање Извештаја о раду Регулаторне агенције за електронске комуникације и поштанске услуге за 2021. годину (број 02-973/22 од 30. 06. 2022. године), са допуном (број 02-973/22-1 од 14.11.2022. године).

Пре преласка на рад према утврђеном Дневном реду, Одбор је, једногласно, усвојио Записник Прве седнице Одбора одржане 1. септембра 2022. године.

Прва тачка дневног реда - **Разматрање Извештаја о раду Регулаторне агенције за електронске комуникације и поштанске услуге за 2021. годину, са допуном**

На почетку уводног излагања Драган Пејовић, директор Регулаторне агенције за електронске комуникације и поштанске услуге **(**РАТЕЛ), истакао је да су активности Агенције током 2021. године биле усмерене на унапређење регулаторног оквира за електронске комуникације и развој универзалног сервиса, на унапређење система за мониторинг радио-фрекфенцијског спектра, на заштиту корисника услуга електронских комуникација и поштанских услуга, такође, на анализу рада јавног поштанског оператора у погледу квалитета, трошкова и одрживости универзалне поштанске услуге, на развоју система за координацију и превенцију ризика у ИКТ системима, као и на унапређење присуства Агенције на међународном нивоу.

У току 2021. године издато је 30.008 појединачних дозвола за коришћење радио-фреквенција, а одузето је 21.243 појединачних дозвола за коришћење радио-фреквенција. У области радио-дифузне службе извршена је анализа захтева и достављени су одговори за укупно 28 дислокација радио-дифузних предајника. У 2021. години издате су и прве дозвале за коришћење радио фрекфенција за коришћење GSM-R базне станице (издато је за првих 15 локација). РАТЕЛ је током 2021. године упутио позив свим заинтресованим лицима за експлоатацију радио фрекфенција у опсезима 700MHz, 900MHz, 2100MHz, 2600MHz, 3500MHz као припремне активности за увођење 5Г технологија. Након добијених резултата Управни одбор РАТЕЛ а је усвојио да су испуњени услови за расписивање јавног надметања за доделу појединачних дозвала у опсезима 700MHz, 2600MHz и 3500MHz.

Формирано је 1108 нових предмета у вези приговора корисника, при чему je 580 приговора решенo у корист крајњег корисника. Издато је 240 потврда о усаглашености радио-опреме, донето је 42 решења о додели, продужењу или одузимање нумерације. Унета су 13.443 контролно-мерна записа у базу података о коришћењу радио-фрекфенцијског спектра. Издато је нових 8 одобрења поштанских оператора и у исто време је одузето 5 дозвала.

У оквиру послова унапређења инфраструктуре система за мониторинг спектра пуштене су још 3 станице за даљинско управљање, контролно-мерне станице за мониторинг спектра, тако да се располаже са укупно 19 контролно-мерних станица, као и два контролно-мерна центра Добановци и Ниш. Настављено је постављање МФ сензора, који мере кумулативно зрачење на одређеним локацијама.

Од 1. јула 2021 године цена услуга мобилних оператора, који раде на територији Србије, за роминг на Западном Балкану је идентична са ценом услуга на територији Србије. У 2021 је извршено поређење квалитета сва три оператора мобилних телефона Србије, тестиране су све технологије 2Г, 3Г и 4Г просечна оцена оператора је 83,51 поен. Извршено је и 30 контрола оператора на терену, а у регистру оператора дошло је до 96 измена, 32 уписа и 64 брисања.

Када је реч о поштанским услугама РАТЕЛ је до 2020. године донео сва подзаконска акта, која су се односила на Закон о поштанским услугама и почео је да се примењује у пуном капацитету. РАТЕЛ је у 2021. години први пут почео са мерењем пружања квалитета универзалне поштанске услуге, мерење се врши 365 дана у години. Настављено је и унапређење доприноса заштити безбедносних ризика у ИКТ системима.

У 2021. године са територије Републике Србије и међународних ЦЕРТ ова пријављена су укупно 280 инцидената. РАТЕЛ је од Краљевине Норвешке добио једну од најсавременијих платформи за обуку за спречавање сајбер напада. Запослени у РАТЕЛ у су прошли обуку како би могли бити инструктори на тој платформи, чија је вредност милион долара. Када је реч о међународној сарадњи РАТЕЛ је био присутан у Међународној унији за телекомуникације, у раду Тела европских регулатора за електронске комуникације, Групи независних регулатора, Комитету за електронске комуникације, као и на састанцима експертске групе Европске агенције за сајбер безбедност.

Укупан приход остварен на тржишту електронских комуникација током 2021. године је био 220,7 милијарди динара за 3.9 % више него у 2020. години. У бруто домаћем производу Србије приходи од електронских комуникација су у 2021. години имали удео од 3,5 %. Највећи приход су оствариле услуге мобилних мрежа, затим фиксни и широкопојасни приступ интернету, фиксне мреже и дистрибуција медијских садржаја. Укупне инвестиције у сектору електронских комуникација су износиле 63,2 милијарде динара, што је 31% више него током 2020. године. Највише је инвестирано у структуру за дистрибуцију медијских садржаја, потом у инвестиције у мобилну телефонију. У сектору поштанских услуга током 2021. године на тржишту је пословало 39 поштанских оператора који су остварили 313 милиона поштанских услуга. Поштанска делатност је остварила приход у 2021. години од око 27,7 милијарди динара што чини 0,44 % бруто домаћег производа. На крају излагања, директор РАТЕЛа је навео да је Агенција у 2021. години остварила укупан приход у износу од 2.163.032.756 динара док су расходи били 1.093.431.843 динара. Добит у 2021. години износи 1.069.600.913 динара у буџет Републике Србије је уплаћено 1.064.389.000 динара, а 5.211.299 динара у буџет АП Војводине.

У дискусији су учествовали народни посланици: Никола Нешић, Томислав Јанковић, Ивана Николић, Марина Липовац Танасковић, Радмила Васић и Драган Јовановић. Током дискусије чланови Одбора су разменили мишљења са представником Регулаторне агенције за електронске комуникације и поштанске услуге **(**РАТЕЛ).

Одбор је, већином гласова, одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторне агенције за електронске комуникације и поштанске услуге за 2021. годину, са допуном.

За известиоца Одбора и представника предлагача Предлога закључка на седници Народне скупштине одређен је Угљеша Марковић, председник Одбора.

На седници Одбора вођен је тонски запис.

Седница је закључена у 13.10 часова.

СЕКРЕТАР OДБОРА ПРЕДСЕДНИК OДБОРА

Биљана Илић Угљеша Марковић